Jhb-paaie gesluit vir Obama se besoekPres. Barack Obama by die gedenkdiens vir Nelson Mandela op 10 Desember 2013 Foto: Alon Skuy, SAPA Veiligheid is verskerp en paaie rondom Wanderers in Illovo, Johannesburg, is gesluit in voorbereiding vir Barack Obama, die voormalige president van die VSA, se 16de Nelson Mandela-lesing. Mandela sou Woensdag sy 100ste verjaardag gevier het. Minstens 15 000 mense het akkreditasie gekry om die lesing by te woon. Dit sluit prominente leiers, presidente, staatshoofde en Afrika-koninklikes in. Owerhede het motoriste aangeraai om Corletteweg te vermy wat van 04:00 tot 23:00 tussen Ruud- en Ireneweg gesluit gaan wees. Slegs geakkrediteerde voertuie en voetgangers sal naby die stadion toegelaat word. Polisie- en metropolisiebeampte is na die gebied ontplooi om sekuriteit te verseker. Obama se lesing gaan oor die vernuwing van Mandela se nalatenskap en om aktiewe burgerskap in ŉ veranderende wêreld te bevorder.